**ข่าวพยากรณ์และเตือนภัยการระบาดศัตรูพืช !!!**

**สำนักงานเกษตรจังหวัดตราด**

 **“ลดต้นทุนและปลอดภัย หากเกษตรกรใช้การจัดการศัตรูพืชแบบผสมผสาน”**

**ประจำเดือน มีนาคม พ.ศ. 2563 (ฉบับที่ 23/2563)**



**แมลงหวี่ขาว**

ในช่วงนี้ สภาพอากาศมีความแห้งแล้งซึ่งเหมาะสำหรับการระบาดของศัตรูพืชหลายชนิด โดยเฉพาะในพื้นที่ปลูกพืชหลังนาในตระกูลพริก-มะเขือ สำนักงานเกษตรจังหวัดตราดขอแจ้งให้เกษตรกรหมั่นสำรวจแปลงพืชผักและเฝ้าระวังการระบาดของแมลงหวี่ขาว

**รูปร่างลักษณะและชีวประวัติ**

 แมลงหวี่ขาว (White fly) เป็นแมลงประเภทปากดูดขนาดเล็ก มักอยู่รวมกันเป้นกลุ่มใต้ใบพืช ตัวเต็มวัยยาวประมาณ 1 มิลลิเมตร มีปีก 1 คู่ ปกคลุมด้วยฝุ่นขาว ตัวเต็มวัยเพศเมียวางไข่เป็นฟองเดี่ยวหรือเรียงติดกัน ไข่มีสีเหลืองอ่อน เรียวยาว ตัวอ่อนมีลักษณะคล้ายรูปไข่สีเหลืองปนเขียว แบนราบติดกับผิวใบ มีสีเหลืองอมเขียวใส มองเห็นส่วนต่างๆ ภายใน เคลื่อนไหวเมื่อถูกรบกวน แมลงหวี่ขาวตัวเต็มวัยมีอายุได้นาน 10-24 วันและสามารถวางไข่ได้ 66-300 ฟอง ตัวอ่อนวัยแรกมีอายุ 2-3 วันเป็นระยะที่เคลื่อนที่ได้มักหลบดูดกินอยู่ใต้ใบ มีลำตัวค่อนข้างแบน หลังจากลอกคราบจะเป็นวัยที่ 2, 3 และ 4 ตามลำดับ ในระยะ 2 และ 3 ใช้เวลาแต่ละระยะ 2-3 วันมีการสร้างไขรอบๆ ตัวเพื่อให้จับยึดกับผิวใบได้ดีขึ้นเพราะไม่มีการเคลื่อนย้ายที่ เมื่อเป็นระยะที่ 4 จะมีการเปลี่ยนแปลงภายในเป็นระยะที่มีตาแดงบางทีเรียกว่าระยะดักแด้ โดยไม่มีการลอกคราบ ลักษณะลำตัวหนานูนขึ้นกว่าระยะ 2-3 และมีสีออกเหลืองๆ ใช้เวลาพัฒนาตัวเอง 5-6 วัน ก่อนออกมาเป็นตัวเต็มวัยต่อไป สำหรับประเทศไทยได้รวบรวมรายชื่อแมลงหวี่ขาวได้ 93 ชนิด ซึ่งในจำนวนนี้มีแมลงหวี่ขาวที่เป็นศัตรูพืชสำคัญสร้างความเสียหายทางเศรษฐกิจไม่น้อยกว่า 50 ชนิด โดยแมลงหวี่ขาวที่เป็นศัตรูพืชสำคัญ คือ แมลงหวี่ขาวยาสูบ (*Bemisia tabaci* Gennadius)

|  |  |  |
| --- | --- | --- |
| IPM-SilverleafWhitefly-Nymph-250 | Figure 1. Greenhouse Whitefly Adults | 1688_1 |
| ตัวอ่อน | ตัวเต็มวัย |  |

**ลักษณะการทำลาย**

 แมลงหวี่ขาวสามารถเข้าทำลายได้ทุกระยะการเจริญเติบโตของพืช โดยทั้งตัวอ่อนและตัวเต็มวัยจะอาศัยดูดกินน้ำเลี้ยงจากใบและยอดอ่อนของพืช การทำลายของตัวอ่อนทำให้เกิดเป็นจุดสีเหลืองบนใบพืช ใบพืชหงิกงอขอบใบม้วนลงด้านล่าง ต้นแคระแกร็น และเหี่ยว หากพบทำลายในปริมาณมากอาจทำให้พืชตายได้ นอกจากนี้ยังเป็นแมลงพาหะนำเชื้อไวรัสสาเหตุโรคใบด่างในพืชต่างๆ ซึ่งเป็นสาเหตุสำคัญที่ทำให้ผลผลิตลดลง

|  |  |  |
| --- | --- | --- |
| Image result for ลักษณะการทำลายของแมลงหวี่ขาว | Image result for white fly damage on pepper | Image result for white fly and virus mosaic on pepper |
| ลักษณะการทำลายบนใบพืช | เป็นพาหะของเชื้อไวรัส |

**การแพร่กระจาย**

แมลงหวี่ขาวพบระบาดในแหล่งปลูกพืชทั่วๆ ไป โดยเริ่มระบาดในช่วงกลาง-ปลายฤดูปลูก เริ่มตั้งแต่เดือนสิงหาคม-ตุลาคม และระบาดต่อเนื่องไปตลอดฤดูปลูก

**พืชอาหาร**

แมลงหวี่ขาวจัดเป็นแมลงศัตรูพืชที่มีพืชอาหารมากชนิดหนึ่ง ที่เป็นพืชเศรษฐกิจสำคัญได้แก่ พริก มะเขือ กระเจี๊ยบเขียว มันเทศ พืชตระกูลกะหล่ำ ถั่วต่างๆ ยาสูบ มันฝรั่ง และฝ้ายเป็นต้น

**ศัตรูธรรมชาติ**

ศัตรูธรรมชาติของแมลงหวี่ขาวมีทั้งตัวห้ำและตัวเบียน เช่น แตนเบียน *Encarsia* sp. แมลงช้างปีกใส *Chrysopa* sp. ด้วงเต่า (Coccinellidae) บางชนิด และแมงมุมสกุล *Lycoza* sp. และ *Oxyopes* sp.

**การป้องกันและกำจัด**

1. หลีกเลี่ยงการปลูกพืชในช่วงที่สภาพแวดล้อมเหมาะสมต่อการเพิ่มปริมาณของแมลงหวี่ขาว
2. ไม่ใช้ปุ๋ยไนโตรเจนมากเกินไป เพราะจะดึงดูดแมลงหวี่ขาวหรือแมลงศัตรูชนิดอื่นเข้ามาทำลาย
3. เก็บส่วนของพืชที่พบแมลงหวี่ขาวนำไปเผาทำลาย และทำความสะอาดแปลงและบริเวณรอบๆ แปลงภายหลังการเก็บเกี่ยว เพื่อไม่ให้เป็นแหล่งอาศัยของแมลงหวี่ขาว
4. หมั่นสำรวจแปลงอย่างสม่ำเสมอ หากพบการระบาดสามารถป้องกันกำจัดได้หลายวิธี เช่น
	* ใช้กับดักกาวเหนียว
	* ฉีดพ่นด้วยเชื้อราบิวเวอร์เรีย อัตราเชื้อสด 1 กิโลกรัมต่อน้ำ 40 ลิตร
	* ฉีดพ่นด้วยพืชสมุนไพร เช่น หางไหล ใบยาสูบ อัตราสมุนไพร 1 กิโลกรัมต่อน้ำ 40 ลิตร
	* การใช้สารเคมีกำจัดแมลง เช่น อิมิดาคลอพริด คาร์โบซัลแฟน หรือฟิโปรนิล อัตราตามฉลากแนะนำ

โดยใช้ในขณะที่แมลงหวี่ขาวอยู่ในระยะตัวอ่อนวัยแรกเพราะไม่มีปุยขาวปกคลุมตัว จะให้ผลดีที่สุด

**กลุ่มอารักขาพืช สำนักงานเกษตรจังหวัดตราด**

46 ถ. ราษฎร์นิยม ต. บางพระ อ. เมืองตราด จ. ตราด

โทร. ๐๓๙-๕๑ ๑๐๐๘ โทรสาร ๐๓๙-๕๒๓๓๘๕

http://www.trat.doae.go.th

E-mail: trat@doae.go.th

ผู้จัดทำ: นางสาวครองทรัพย์ สิงหราช ที่ปรึกษา: นายสายชล เจริญพร